CELEX: 32016R1226
Language: lt
Date: 2016-05-04 00:00:00
Title: 2016 m. gegužės 4 d. Komisijos deleguotasis reglamentas (ES) 2016/1226, kuriuo dėl alyvuogių aliejaus neprivalomų nustatytųjų apibūdinimų iš dalies keičiamas Europos Parlamento ir Tarybos reglamento (ES) Nr. 1308/2013 IX priedas

28.7.2016   
            
            
               LT
            
            
               Europos Sąjungos oficialusis leidinys
            
            
               L 202/5
            
         KOMISIJOS DELEGUOTASIS REGLAMENTAS (ES) 2016/1226
   2016 m. gegužės 4 d.
   kuriuo dėl alyvuogių aliejaus neprivalomų nustatytųjų apibūdinimų iš dalies keičiamas Europos Parlamento ir Tarybos reglamento (ES) Nr. 1308/2013 IX priedas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 86 straipsnį,
   kadangi:
   
               (1)
            
            
               Komisijos reglamente (EEB) Nr. 2568/91 (2) apibrėžiamos fizikinės, cheminės ir organoleptinės alyvuogių aliejaus ir alyvuogių išspaudų aliejaus savybės ir nustatomi tų savybių vertinimo metodai. Tie metodai ir aliejų savybėms taikomos ribinės vertės reguliariai atnaujinami remiantis mokslo ir technikos žinių raida ir atsižvelgiant į Tarptautinėje alyvuogių taryboje atliktus darbus;
            
         
               (2)
            
            
               2015 m. lapkričio 26 d. Tarptautinė alyvuogių taryba priėmė naują gryno alyvuogių aliejaus organoleptinio vertinimo metodą, dėl kurio keičiasi ženklinimo tikslais vartojami neprivalomi apibūdinimai;
            
         
               (3)
            
            
               neprivalomi nustatytieji apibūdinimai nustatyti Reglamento (ES) Nr. 1308/2013 IX priede;
            
         
               (4)
            
            
               todėl Reglamento (ES) Nr. 1308/2013 IX priedas turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 1308/2013 IX priedas pakeičiamas šio reglamento priedo tekstu.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. gegužės 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  1991 m. liepos 11 d. Komisijos reglamentas (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų (OL L 248, 1991 9 5, p. 1).
   
      PRIEDAS
      
         
            „IX PRIEDAS
            
               NEPRIVALOMI NUSTATYTIEJI APIBŪDINIMAI
            
            
                        Gaminio kategorija
                        (nuoroda į Kombinuotosios nomenklatūros klasifikaciją)
                     
                     
                        Neprivalomas nustatytasis apibūdinimas
                     
                  
                        paukštiena
                        (KN kodai 0207  ir 0210 )
                     
                     
                        lesinta … % …
                        avižomis lesintos žąsys
                        ekstensyvus paukščių auginimas patalpose (tvartuose)
                        laisvai auginami paukščiai
                        tradiciškai laisvai auginami paukščiai
                        visiškoje laisvėje auginami paukščiai
                        skerdimo amžius
                        penėjimo laikotarpis
                     
                  
                        kiaušiniai
                        (KN kodas 0407 )
                     
                     
                        švieži
                        ekstra arba ekstra švieži
                        nuoroda apie dedeklių vištų lesinimą
                     
                  
                        alyvuogių aliejus
                        (KN kodas 1509 )
                     
                     
                        pirmasis šaltasis spaudimas
                        šaltasis išgavimas
                        rūgštingumas
                        aitrus
                        vaisių (sunokusių arba žalių) skonio
                        kartus
                        stiprus
                        vidutinis
                        lengvas
                        subalansuotas
                        švelnus aliejus“